CELEX: 32022D0153
Language: el
Date: 2022-02-03 00:00:00
Title: Απόφαση (ΚΕΠΠΑ) 2022/153 του Συμβουλίου της 3ης Φεβρουαρίου 2022 για την τροποποίηση της απόφασης 2011/486/ΚΕΠΠΑ σχετικά με περιοριστικά μέτρα έναντι ορισμένων προσώπων, ομάδων, επιχειρήσεων και οντοτήτων λόγω της κατάστασης στο Αφγανιστάν

4.2.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 25/17
               
            
         ΑΠΟΦΑΣΗ (ΚΕΠΠΑ) 2022/153 ΤΟΥ ΣΥΜΒΟΥΛΙΟΥ
         της 3ης Φεβρουαρίου 2022
         για την τροποποίηση της απόφασης 2011/486/ΚΕΠΠΑ σχετικά με περιοριστικά μέτρα έναντι ορισμένων προσώπων, ομάδων, επιχειρήσεων και οντοτήτων λόγω της κατάστασης στο Αφγανιστάν
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 29,
         Έχοντας υπόψη την απόφαση αριθ. 2011/486/ΚΕΠΠΑ του Συμβουλίου, της 1ης Αυγούστου 2011, σχετικά με περιοριστικά μέτρα έναντι ορισμένων προσώπων, ομάδων, επιχειρήσεων και οντοτήτων λόγω της κατάστασης στο Αφγανιστάν (1),
         Έχοντας υπόψη την πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Την 1η Αυγούστου 2011, το Συμβούλιο εξέδωσε την απόφαση 2011/486/ΚΕΠΠΑ.
                  
               
                     (2)
                  
                  
                     Στις 22 Δεκεμβρίου 2021, το Συμβούλιο Ασφαλείας των Ηνωμένων Εθνών εξέδωσε την απόφαση 2615 (2021), εκφράζοντας βαθιά ανησυχία σχετικά με την ανθρωπιστική κατάσταση στο Αφγανιστάν, μεταξύ άλλων στον τομέα της επισιτιστικής ασφάλειας, και υπενθυμίζοντας ότι οι γυναίκες, τα παιδιά και οι μειονότητες έχουν πληγεί δυσανάλογα.
                  
               
                     (3)
                  
                  
                     Το Συμβούλιο Ασφαλείας των Ηνωμένων Εθνών, στην απόφασή του 2615 (2021), αποφάσισε ότι η ανθρωπιστική βοήθεια και άλλες δραστηριότητες που υποστηρίζουν βασικές ανθρώπινες ανάγκες στο Αφγανιστάν δεν συνιστούν παραβίαση της παραγράφου 1 στοιχείο α) της απόφασης του Συμβουλίου Ασφαλείας των Ηνωμένων Εθνών (ΑΣΑΗΕ) 2255 (2015), ενώ παράλληλα ενθάρρυνε τους παρόχους που βασίζονται στην ΑΣΑΗΕ 2615 (2021) να καταβάλλουν εύλογες προσπάθειες για να ελαχιστοποιήσουν την αποκόμιση οποιωνδήποτε οφελών, από άμεση παροχή ή εκτροπή, σε πρόσωπα ή οντότητες που περιλαμβάνονται στον κατάλογο κυρώσεων της ΑΣΑΗΕ 1988 (2011).
                  
               
                     (4)
                  
                  
                     Η απόφαση 2011/486/ΚΕΠΠΑ θα πρέπει, κατά συνέπεια, να τροποποιηθεί αναλόγως.
                  
               
                     (5)
                  
                  
                     Προκειμένου να εφαρμοστούν ορισμένα μέτρα της παρούσας απόφασης, απαιτούνται περαιτέρω ενέργειες της Ένωσης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Στο άρθρο 4 της απόφασης 2011/486/ΚΕΠΠΑ, προστίθεται η ακόλουθη παράγραφος:
            
               
                  «6.   Οι παράγραφοι 1 και 2 δεν εφαρμόζονται για την επεξεργασία και την πληρωμή ποσών, άλλων χρηματοοικονομικών περιουσιακών στοιχείων ή οικονομικών πόρων και για την παροχή αγαθών και υπηρεσιών, τα οποία είναι αναγκαία για τη διασφάλιση της έγκαιρης παροχής ανθρωπιστικής βοήθειας και άλλων δραστηριοτήτων που αποσκοπούν στην ικανοποίηση βασικών ανθρώπινων αναγκών στο Αφγανιστάν ή για την υποστήριξη τέτοιων δραστηριοτήτων.».
               
            
         
         
            Άρθρο 2
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 3 Φεβρουαρίου 2022.
            
               
                  Για το Συμβούλιο
               
               
                  Ο Πρόεδρος
               
               J.-Y. LE DRIAN
            
         
         
            (1)  ΕΕ L 199 της 2.8.2011, σ. 57.